Dôvodová správa
A. Všeobecná časť

Návrh novely zákona Slovenskej národnej rady č. 310/1992 Zb. o stavebnom sporení v znení neskorších predpisov sa predkladá najmä z dôvodu priblíženia výnosovosti stavebného sporenia k úrovni výnosovosti z  termínovaných vkladov v komerčných bankách a stabilizácia výdavkov štátneho rozpočtu. Schválením navrhovaných úprav parametrov stavebného sporenia percento štátnej prémie bude výrazne prekračovať úroveň vyspelých krajín EU (napr. Nemecko 10%, Rakúsko 4,5%).

Priemerná úroková miera v komerčných bankách na Slovensku pri  terminovaných vkladoch  do dvoch rokov dosiahla v roku 2001 úroveň 6,53 % p. a.;  k 30. 8. 2002 klesla na  6,26 %. Pri súčasných parametroch stavebného sporenia, za predpokladu základného úročenia vkladov 3%, dosahuje zhodnotenie vkladov v stavebných sporiteľniach dosahuje úroveň 10,5 %. V rámci vytvárania porovnateľných podmienok podnikania subjektov bankového sektora SR sa navrhuje upraviť parametre stavebného sporenia tak, aby výnosnosť v stavebnom sporení výrazne neprekračovala efektívne zhodnotenie porovnateľných vkladových produktov v bankách. Vplyv navrhovaných zmien na efektívne úročenie vkladov v stavebných sporiteľniach pri predpokladanom základnom úročení vkladov 3%:

 	Súčasný stav	Navrhovaný stav 	
Základný úrok  (%)	3	3	
Št.prémia         (%)	25	20	
Výška prémie  (Sk)	4000	3500	
Rendita            (%)	10,53	9,15	

Vzhľadom na postupný pokles úrokových sadzieb z termínovaných vkladov sa i pri poklese úročenia v stavebnom sporení zachová dostatočný stimulačný efekt na tvorbu fondu stavebného sporenia. Naďalej sa predpokladá zachovať podporu systému stavebného sporenia formou daňového zvýhodnenia tak, že úroky z vkladov i  štátna prémia zostanú oslobodené od 15 %, resp. 5 % (pri viazanosti vkladov 3 a viac rokov) zrážkovej dane z príjmov fyzických osôb, oproti  zdaňovaniu úrokov z vkladov v komerčných bankách. Prehľad vývoja úročenia termínovaných vkladov od r.1995 poskytuje nasledovná tabuľka:				

:			 v %	
Rok 	Úrok. Sadzba TV do 2 rokov	Úrok. sadzba Stav. sporenia	Výška štátnej prémie 	
1995	12,53	15,56	40	
1996	9,44	15,56	40	
1997	10,77	12,75	40/30	
1998	10,65	12,75	30	
1999	10,67	12,75	30	
2000	6,92	11,85	30	
2001	6,53	10,53	25	
2002	6,26*	10,53	25	

* stav k 30.8.2002

Z hľadiska doterajšieho vývoja nárokov na štátnu prémiu je možné odsledovať rast výdavkov na štátnu prémiu. Pri nezmenených parametroch v stavebnom sporení by nároky pre rok 2003 presiahli 3,6 mld. Sk. Navrhovanými zmenami v systéme – znížením percentuálnej sadzby na 20 % a zmenou štvrťročného vyplácania na polročné je možné dosiahnuť pre  rozpočtový rok 2003 úsporu  presahujúcu 900 mil. Sk. 

V novele sa navrhujú aj zmeny ďalších ustanovení zákona, ktorými sa sleduje zefektívnenie štátneho dozoru vykonávaného Ministerstvom financií SR. Návrh novely zákona sa dopĺňa o oprávnenie štátneho dozoru  ukladať stavebným sporiteľniam vrátenie neoprávnene použitej štátnej prémie do štátneho rozpočtu vrátane pokuty. Periodicita poskytovania štátnej prémie v kalendárnom roku sa zníži zo štvrťroka na polrok, čím sa poskytovanie štátnej prémie administratívne zjednoduší. 

Navrhovaná novela zákona o stavebnom sporení nezakladá ďalšie nároky na štátny rozpočet, na rozpočty obcí a VÚC, na zamestnanosť a tvorbu pracovných miest.

Predložený návrh novely zákona o stavebnom sporení je v súlade s Ústavou Slovenskej republiky a inými medzinárodnými zmluvami, ktorými je Slovenská republika viazaná.

DOLOŽKA  ZLUČITEĽNOSTI

Návrhu zákona s právom Európskej  únie

1.	Navrhovateľ zákona :
Vláda Slovenskej republiky

2.	Názov návrhu zákona :
Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších  predpisov

3.	V práve Európskej únie nie je problematika návrhu zákona upravená

4. Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

5. Charakteristika právnych noriem Európskej únie, ktorými je upravená   problematika návrhu zákona :
Problematika návrhu zákona nie je upravená v právnych normách Európskej únie.

6.	Vyjadrenie stupňa kompatibility s právnou normou EÚ :
Navrhovaný zákon sa nezosúlaďuje s právnymi normami  Európskej únie.